Okresná prokuratúra Zvolen 
Trhová 1, 960 19 Zvolen 1 	

Sp. zn. : 2 Pv 44/13/6611	Zvolen, 11.4.2013
EEČ : 2-51-63-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorý, dňa 11. 10. 2012 v čase o 09.45 h v katastri obci XXXXX, okres XXXXX v priestoroch skladu spol. Agrohont XXXXX, pri cúvaní s osobným motorovým vozidlom zn. Škoda Fabia, ev. č. KA 640 AJ, zadnou časťou vozidla narazil do tam prechádzajúceho chodca XXXXX, nar. 27. 12. 1932, trvale bytom XXXXX, ktorý po náraze vozidla spadol, pričom  došlo u neho k zlomenine pravého bedrového kĺbu s dobou liečenia a PN v trvaní 6 mesiacov.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
      Poverený príslušník OR PZ OSV XXXXX uznesením ORP-16/KA-ZV-2013 dňa 03. 01. 2013 podľa § 199 ods. l Tr. poriadku začal trestné stíhanie a dňa 31. 01. 2013 vzniesol obvinenie XXXXX pre prečin ublíženia na zdraví podľa § 157 ods. 1 Tr. zákona,  na tom skutkovom základe, že dňa dňa 11. 10. 2012 v čase o 09.45 h v katastri obci XXXXX okres XXXXX v priestoroch skladu spol. Agrohont XXXXX, pri cúvaní s osobným motorovým vozidlom zn. Škoda Fabia, ev. č. KA 640 AJ  zadnou časťou vozidla narazil do tam prechádzajúceho chodca XXXXX, nar. 27. 12. 1932, trvale bytom XXXXX, ktorý po úraze vozidla spadol a podľa znaleckého posudku došlo u neho k zlomenine pravého bedrového kĺbu so stanovenou dobou liečenia a PN v trvaní 6 mesiacov,

         Po skončení vyšetrovania predložil  poverený príslušník OO PZ XXXXX v uvedenej veci spisový materiál spolu s návrhom na podmienečné zastavenie trestného stíhania.

         Preskúmaním predloženého návrhu a s ním súvisiaceho vyšetrovacieho spisu som dospel k záveru, že zabezpečený dôkazný stav opodstatňuje postup podľa § 216 ods. l písm. a/, b/, c/ Tr. poriadku, s ktorým postupom obvinený súhlasil. 

         Podľa § 216 ods. l Tr. poriadku o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení  obvinenia do podania obžaloby podmienečne zastaviť trestné stíhanie, ak vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej  náhrade uzavrel dohodu, alebo urobil iné potrebné opatrenia pre jej náhradu a vzhľadom na osobu obvineného a s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.

           Z vyšetrovacieho spisu vyplýva, že obvinený  XXXXX sa ku skutku pre ktorý je trestne stíhaný v plnej miere priznal, uviedol, že dňa 11. 10. 2012 v čase okolo 09. 30 h prišiel na OMV zn. Škoda Fabia, ev. č. KA 640 AJ do priestorov poľnohospodárskeho strediska, spoločnosti Agrohont XXXXX, kde v ten deň vyplácali naturálie vo forme obilia. Nakoľko sa po sklade pohybovali traktory, chcel auto preparkovať a tak začal cúvať a ako zatáčal asi po 10 m mierne doľava, začul nejaký výkrik a okamžite zastal. Vystúpil z vozidla a videl, že za vozidlom leží na podlahe starší muž, ktorý sa sťažoval na bolesť v oblasti boku. Nebol ani sčasti svojím telom pod vozidlom a následne volal záchranku. Už v tej chvíli sa ospravedlnil poškodenému. Po tom ako odišla záchranka tak naložil aj obilie pre pošk. XXXXX a odviezol ho k nemu domov. Veľmi ho mrzí čo sa stalo, počas hospitalizácie ho bol viackrát navštíviť a osobne sa mu ospravedlnil.

           Trestná činnosť obvineného je ďalej preukázaná aj svedeckou výpoveďou poškodeného XXXXX, ktorý uviedol, že dňa 11. 10. 2012 prišiel do haly spol. Agrohont XXXXX, v obci XXXXX pre naturálie vo forme obilia. Po tejto hale chodil pešo, pričom, keď bol cca 8 - 10 m od váhy, popri ktorej išiel peši, zacítil silný náraz v oblasti pravej strany krížov a po tomto údere spadol na betónovú podlahu a od bolesti skríkol, čo podľa neho počul aj vodič, ktorý zastavil vozidlo.  Z vozidla vystúpil mladý muž, ktorý zavolal záchranku, pričom mu hovoril, aby nikoho nevolal, ale vodič jednoznačne trval na tom, aby boli zavolaní aj záchranári aj polícia. Po nejakom čase prišla záchranka, ktorá ho ošetrila a odviezla do nemocnice. Zistili mu zlomeninu krčka stehennej kosti. Ako bol hospitalizovaný, tak vodič vozidla ho v nemocnici v Leviciach bol opakovane navštíviť a vozil aj jeho manželku na návštevy za ním. Vyjadril sa, že ho veľmi mrzí, čo sa stalo, poškodený uviedol, že si cení samotný prístup obvineného.

           Predmetný skutok je ďalej preukázaný aj znaleckým posudkom znalca XXXXX, ktorý ustálil, že zlomenina vznikla pádom na bok pravého bedrového kĺbu na betónový podklad, prdičom toto zranenie si vyžaduje dobu liečenia a PN 6 mesiacov. Bodovo ohodnotil zranenie na 5 895,- Eur. 

           V rámci príprvného konania bola vo veci vypočutá aj zástupkyňa zdravotnej poistovne Dôvera - ZP a.s., Cintorínska 5, Nitra, XXXXX, ktorá si uplatnila škodu vo výške 2 365,91 Eur.

           Do spisového materiálu bola zabezpečená správa z poisťovne Kooperatíva a.s., z ktorej vyplýva, že predmetná škodová udalosť bola nahlásená poisteným v zákonnej lehote dňa 15. 10. 2012, pričom si doposiaľ nikto neuplatnil náhradu škody z tejto udalosti.

Vyhodnotením osoby obvineného bolo zistené, že obvinený XXXXX sa v mieste bydliska správa slušne, Mesto XXXXX nemá vedomosť o tom, že by budil verejné pohoršenie a neprístojne sa správal, neboli na neho vznesené negatívne pripomienky, príp. sťažnosti. Z evidenčnej karty vodiča, ako aj zo správy z OO PZ XXXXX vyplýva, že XXXXX nebol doposiaľ priestupkovo riešený a taktiež doposiaľ nebol súdom trestaný.

 Páchateľ prečinu ublíženia na zdraví podľa § 157 ods. l Tr. zákona sa potrestá odňatím slobody na 6 mesiacov až 2 roky. Pre postup podľa § 216 ods. l Tr. poriadku je potrebné, aby horná hranica trestnej sadzby neprevyšovala 5 rokov. Z uvedeného vyplýva, že bola splnená aj táto podmienka.

Po vyhodnotení všetkých uvedených skutočností som dospel k záveru, že sú splnené podmienky pre podmienečné zastavenie trestného stíhania tak, ako to vyžaduje ust. § 216 ods. l písm. a/, b/, c/ Tr. poriadku. Obvinený XXXXX s takýmto spôsobom ukončenia veci súhlasil, vyhlásil, že predmetný skutok spáchal a nie sú dôvodné pochybnosti o tom, že toto vyhlásenie nebolo vykonané slobodne, vážne a zrozumiteľne, urobil iné potrebné opatrenia na náhradu škody tým, že predmetnú nehodu oznámil poisťovni Kooperatíva a.s., ako škodovú udalosť a vzhľadom na osobu obvineného a s prihliadnutím na jeho doterajší život, možno takéto rozhodnutie považovať za dostačujúce.

V rozhodnutí o podmienečnom zastavení trestného stíhania je v zmysle § 216 ods. 2 Tr. poriadku potrebné určiť skúšobnú dobu, ktorá začne plynúť po právoplatnosti tohto uznesenia. Vzhľadom na osobu obvineného, jeho doterajšiu netrestnosť a okolnosti prípadu, som určil skúšobnú dobu v trvaní 24 mesiacov, ktorú považujem za dostatočnú k tomu, aby bolo možné zistiť, či postup podľa § 216 ods. l písm. a/, b/, c/ Tr. poriadku bol dostačujúci.

Podľa § 217 ods. l Tr. poriadku ak obvinený v priebehu skúšobnej doby viedol riadny život, prokurátor rozhodne, že sa osvedčil a právoplatnosťou tohto uznesenia o tom, že sa obvinený osvedčil nastávajú účinky zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor